En una nova mostra que el Govern municipal que capitaneja l'alcaldessa Ada Colau exerceix en minoria amb només 11 regidors de 41, i en plena negociació de les ordenances fiscals i els pressupostos, els partits de l'oposició a l'Ajuntament de Barcelona han imposat avui la seva majoria en les empreses municipals que depenen de Barcelona Serveis Municipals (BSM), la gran societat que té un pressupost de més de 100 milions d'euros i dóna feina a més de mil persones.

Al juliol, en els acords del cartipàs, els grups ja van imposar que els 15 membres del consell d'administració de BSM representessin la pluralitat del plenari. Va ser un acord en línia amb el que va passar al final del mandat de l'alcalde Xavier Trias, quan l'oposició va forçar tenir representació proporcional a BSM.

Però en les nou societats que depenen de la matriu mantenia, fins avui, la majoria el Govern municipal. A la tarda, en el primer consell d'administració de BSM s'ha oficialitzat la seva nova composició segons el resultat de les eleccions de maig (4 consellers per a Barcelona en Comú, 4 per a CiU, 2 per a Ciutadans, 2 per a ERC, un per al PSC, un altre per al PP i un altre per a la CUP) i s'han nomenat els representants de les empreses. Excepte en les dues petites (Memora i la GL Events, que gestiona el centre de convencions del Fòrum) l'oposició ha imposat la seva majoria.

Així, en les dues societats en què el 100% del capital és municipal (Cementiris de Barcelona i Tibidabo), els nou consellers seran un per a cada grup municipal, excepte BComú i CiU, que en tindran dos. El mateix esquema es repeteix a Mercabarna, en què BSM té la majoria del capital.

Entre les empreses en les quals BSM està en minoria, la més rellevant és BAMSA, que gestiona els aparcaments. En aquest cas, el consell ha nomenat els quatre consellers (dos són tècnics) i ha aprovat ampliar els llocs de quatre a sis: seran un per partit excepte per a la CUP, que en queda fora. Algunes fonts expliquen que ERC hauria cedit el seu al partit de Colau.

Els partits de l'oposició han celebrat avui les noves composicions tant com les ha criticat el primer tinent d'alcalde, Gerardo Pisarello. “Avui hem assistit a un exemple de vella política protagonitzat sobretot per CiU i PSC, que han anteposat els interessos de partit al general i han dificultat la funció executiva de les empreses participades”, ha dit el número dos de l'alcaldessa i titular d'Economia, que defensa la presència de l'oposició per controlar i fiscalitzar. Pisarello presidirà BSM, la vicepresidenta serà la regidora de Mobilitat, Mercedes Vidal, i el director seguirà sent Ignasi Armengol.

L'Ajuntament ha subratllat que amb la constitució de BSM totes les empreses municipals estan en marxa. A la resta d'empreses municipals (com BIMSA o Barcelona ACtiva), el Govern manté la majoria.